정조 6년
壬寅五月二十四日午時。上御誠正閣。諸承旨持公事入侍。詣臺臺臣同爲入侍時。行都承旨嚴璹。左承旨徐有防。右承旨趙時偉。左副承旨金宇鎭右副承旨金魯淳。同副承旨李時秀。假注書馬思仁李顯道。記注官金健修金鳳顯。以次進伏訖。璹曰。時已報午。監煎爲急。而提調金華鎭。以方帶金吾。不爲仕進。臣則今方入侍。監煎之節。何以爲之乎。上曰。雖帶金吾。仕進內局。亦何所妨。使之入來監煎。可也。顯道承命出傳。還入進伏璹讀奏公事。至全羅監司朴祐源。全州判官趙章鎭捐廩設賑狀啓。命書判付。仍踏啓字。上曰。此狀啓判付。先爲分付。可也。璹又讀奏各公事訖。命書判付。竝踏啓字。有防讀奏各公事。至慶尙監司趙時俊。尙州人柳孝發孝行旌褒事狀啓。上曰。此狀啓。卽爲回啓事。分付。有防又讀奏各公事訖。命書判付。竝踏啓字。時偉讀奏公事。至全羅監司朴祐源御營軍兵使調點。以附近營將代行事狀啓。命書傳敎曰。玆事方欲提敎。狀聞際到。依狀請施行事。分付。見今亢旱。諸路同然。凡係擾民之政。在所當恤。他道如有上番當次。準此替令營將點送。仍令廟堂。問于禁御兩營。行會諸道監司處。書訖。時偉又讀奏各公事訖。命書判付。竝踏啓字。上曰。狀啓中未及詳覽者。竝入之姑勿判付。可也。上曰。提調入來。監煎與否。知入。賤臣思仁。承命出回奏曰。提調姑未入來云矣。上曰。然則都承旨先退監煎。可也。上曰。都承旨筋力極好。且有古人風度。予甚爲貴矣。上曰。都承旨旣已先退。提調則使勿入來事。分付。賤臣承命出傳。命書傳敎曰。藥院不爲仕進云。提調金華鎭兼管金吾之任。許遞。上曰。來月都政時。全羅道邊將瓜滿多窠知入。賤臣承命出回奏曰。今甲島瓜限。在於六月。鹿島瓜限。在於五月云矣。上曰。臺諫牌去來知入。時秀自袖中。出牌去來所錄小紙讀奏。上曰。諫院未肅拜人。竝卽出牌事。分付。賤臣承命出傳。命書傳敎曰。昨於政命中守令多窠云云。指草溪平山也。平山罷狀。在留院。公事不得差代云。承旨之不卽微稟。難免不審。當該承旨推考。政官牌招。開政差出。本道見方旱災孔酷。許久曠官。實爲可悶。新除授平山府使與草溪郡守。當日辭朝。又命書傳敎曰。兩司在外及未肅拜違牌諸臺。竝許遞。前望單子入之。健修承命出。持入望單。又命書榻敎曰。新除授臺諫中坐罷人員。竝卽牌招。健修承命出傳。上曰。再昨所下求言傳敎。祗受狀啓。入於何房文書中乎。魯淳曰。入於戶房文書。而都承旨俄已退出。故臣方以代房。替受以待矣。上曰。同副承旨持進讀奏。可也。時秀讀奏訖。上曰。臺諫亦已輪看此傳敎乎。時秀曰。伊日適無臺臣之進參者。輪看與否。未及知之矣。上曰。今當悶旱之時。臺臣旣已登筵。雖目下一二事。似不可無言矣。有防曰。臺臣登筵。旣在倉卒之時。似無商量之事。而亦不可無言矣。宇鎭讀奏公事。至全羅監司朴祐源。竹筍限內不得封進。待罪狀啓。命書判付。仍踏啓字。宇鎭又讀奏各公事訖。命書判付。竝踏啓字。魯淳讀奏各公事訖。命書判付。竝踏啓字。時秀持公事進伏。上曰。公事中殺獄文書。更爲詳覽後。當復判下。竝入之。時秀讀奏公事。至慶尙監司趙時俊辭職上疏上送事狀啓。命書判付。仍踏啓字。上曰。此則自政院書出。分付。使各道道臣。限秋成。無得更上辭疏。可也。上曰。前冬以道臣之勿爲辭疏。已有飭敎矣。有防曰。前冬果以久任下敎。而有所飭諭矣。上曰。自政院。無申飭各道之道。卽令備局。回啓申飭。使勿辭疏。可也。上曰。勸分人帖加狀啓。何至今不來耶。時偉曰。賑廳文書之下送者。未久而然矣。時秀又讀奏各公事。至洪忠監司李崇祜金頤柱到配啓本。命書傳敎曰。放送事。回諭。時秀又讀奏各公事。至全羅監司朴祐源正言鄭福煥辭職上疏上送事狀啓。時秀曰。正言鄭福煥辭職上疏。旣已遞職。且與言事有異。所當依前例還下送。而留院時到院該道狀啓書目。旣已題送。不可不稟達後下送故敢此仰達矣。上曰。依爲之。出擧條時秀又讀奏各公事訖。命書判付。竝踏啓字。上曰。戶房公事之已踏啓字者。諸承旨分書判付可也。有防等書判付訖。上曰。今日則比昨日。雨意尤邈然。誠極切悶矣。時偉曰。昨日則東陰而西晴矣。今日則西北雲陰。頗勝於昨日矣。上曰。昨日之雨。東門以外。果爲洽然云矣。有防曰臣聞兼春秋金健修之言。則東門以外三四十里地。果洽足云矣。上謂健修曰。爾其詳奏之。可也。健修曰。自永祐園前路。至健元陵陵所。雨勢滂沱。高燥之地。乾涸之處。雨水漲滿。川流泛溢。而臣亦盡爲沾濕矣。上曰。昨日東村則何如。宇鎭曰。東村則頗洽然。而殆過一鋤有餘矣。時偉曰。以城內言之。南山以下。全不霑灑云矣。上曰。畿營以西。亦不點灑云。昨見觀象監所報。則水深爲五分。闕中測雨器。則爲一寸二分。似是驟過而然矣。時偉曰。驟過之雨。雖咫尺之地。果有多少之各異矣。上曰。政院之創置測雨器。果善爲之矣。有防曰。然矣。上曰。使都承旨。作銘鐫刻。好矣。上曰。臺臣進前奏事。可也。羽晉進伏避嫌曰。臣愚迷巽軟。百不猶人。屢忝臺閣。一味緘嘿。居常愧懼。若無所措。向叨諫職。適會䎸賊之上變。遽命捕廳之移繫。論以獄體。大涉疏虞。而臣事昧委折。時當倉卒。未效沬血之討。以請反汗之擧。至被大僚之請削。到今追思。惶汗浹背。迺者柏府除命。忽下於遇災求言之日。臣雖欲感激恩造。竭力供職。以言官而自速不言之罪。從此臺端。便成鐵限。臣何敢晏然復冒於臺次乎。請命遞斥臣職。上曰。勿辭。亦勿退待。羽晉所懷。臣有草草數語。敢以所懷仰達矣。洪範庶徵。災祥有由。必待皇建其極而後。有曰雨曰暘之休。無極無極備之患矣。今殿下悶旱修省。凡所以敬天之方。責躬之敎。靡不用極。而靈應尙稽。一霈未洽。臣愚淺見。竊恐殿下本源之地。終欠建極之工。以致恒暘之災而然也。夫建極。卽執中之謂也。所以堯舜禹之相授受。不過以中之一字。爲歸宿。爲人君而若法堯舜。捨是中而奚以哉。今以學問論之。殿下聖學高明。洞觀道體。其在涵養於淵濩之時。伏想體驗於未發之中。而試觀著於外者。辭氣之發。或欠於中節。聰聽之方。有遜於執端。聖心每軫於節約。而猶式華靡之成風。治規縱懋於綜核。而未必張弛之得宜。此豈非今日召災之一端乎。且以刑政論之。傳曰。士制百姓于刑之中夫。淫刑以逞。雖謂之不中。容忍不斷。亦不可謂中。是故大舜之聖。而四凶則殛之。周公之仁。而三監則辟焉。誠以公法。不可以私屈。常刑不可以不伸也。今殿下於合辭中諸賊。忍之太過。失之太寬。使臣民一天之讎。靳王府三尺之誅。以致舊孽新逆。接踵相仍。去年生一逆䝂。今年生一送䝂。終無止泊之期。實有滋蔓之憂。是殿下之折獄致刑。猶有憾於制刑之義矣。此又非召災之一端乎。且以法制言之。先儒云。用其時中。猶持權衡而稱物輕重。故關和之典。世有輕重焉。琴瑟不調。退而更張之。此先王所以隨時而用中也。噫。祖宗朝成法弘規。非不盡善盡美。而法久則不能無弊。當改者不可不改。殿下七載圖治。一變無期。天網地紀。不無委靡之歎。玉條金科。或多頹廢之憂。科議紛紜。殆同道傍之作舍。戎政疎虞。少無陰雨之綢繆。山澤之利已竭。而侵榷不止。府庫之蓄可哀。而尾閭莫遏。此正一毛一髮。無不受病者也。今殿下以不世之略。當有爲之秋。一國臣民之所延頸擧踵者。豈但以尋常守文之主望之乎。然而臨朝之歎。溢於辭表。切時之病。瞭如燭照。凡今日利害休戚。靡不洞悉。而一味因循。迄未振作。今年秪如去年。明日又如來日。臣恐殿下時中之規。亦有遜於權衡稱裁之規而然也。此又非召災之一端乎。臣謂學問刑法之間。深惟執中之工。克恢建極之治。以弭天災而亮天工宜矣。上曰。所陳甚好。當體念矣。羽晉所懷。犯夜之禁。近來至嚴。佩牌之法。干係不輕。而臣於日前之差監軍也。巡過宮墻。捉得御營軍卒。使誦軍號而不能解。使納腰牌而亦不佩。觀其狀貌。極涉愚蠢。故移送法曺。依律勘斷。而身爲將臣。平日不能管束之責。在所難免。臣謂該營大將。施以譴責之典宜矣。上曰。依爲之。羽晉所懷。生民休戚係於守宰。而臣新從島邑來。益知不擇守令之流毒平民者。爲害實大矣。近來朝飭。非不申嚴。而銓曹之差擬守令。多有曲循之歎。地閥聲望之人。必除豊邑。寒素疲劣之流。率擬殘縣。日漸凋殘。民不能支保。寧不萬萬寒心。大政隔月。尤當愼擇。臣謂另飭選部。勿論豊殘。必擇守宰。俾絶爲人擇官之弊宜矣。上曰。依爲之。羽晉所懷。殿下悶旱禱雨。屛蓋沖炎。凡在陪扈之列者。孰不一心敬謹。而昨日雩壇回蹕之時。有一將官。偃然揮扇於隊伍之間。不但事面之駭然。論以紀律。極涉寒心。臣雖未目擊。而祗迎之班。人多見之。莫不齊忿。臣謂亟令本營。指名査出。當該將官。照法勘罪。不飭將臣。從重推考宜矣。上曰。依爲之。上曰。若在陣上。則安敢揮扇。而似是留陣。或先後廂矣。羽晉曰。臣雖未目見。而聞是環衛中云矣。羽晉所懷。民國訏謨。專係廊廟。而臣每隨臺閣之列。獲覩賓對之筵。則備堂奏事。絶無僅有。時或有奏。不過簿書期會應文備數而已。今年之農務愆期。嗣歲之民憂非細。凡係救荒之策。生財之方。尤當十分商確。十分講究。臣謂申飭備堂。隨事敷陳。以爲先事預講之地。宜矣。上曰。依爲之。上曰。倉卒登筵。五條陳達。殊爲可尙。而不可如是而止。筵退後似當爲應旨疏矣。上曰。臺臣之弟。何時登科乎。有防曰。昨年二月。到記科矣。上曰。年今幾何。羽晉曰。今年三十六矣。上曰。可入於抄啓而果是實才矣。有防曰。李翼晉果是實才。而此臺臣亦實才矣。命退。諸臣以次退出。